
Kétnyelvű nevelés a kecskeméti magyar-német nemzetiségi óvodában

Kétnyelvű nevelés a kecskeméti magyar-német nemzetiségi óvodában

Témaválasztásunkat először is a korai idegennyelvi nevelés, mint társadalmi kihívás felismerése indokolja. A dolgozat íróinak célja az, hogy felhívják a figyelmet a korai idegennyelv- tanulás hasznosságára és fontosságára, ezért a munka példákon és tapasztalatokon keresztül mutatja be a korai idegennyelv-tanulás alkalmazott módszereit a vizsgált óvodában.
Mivel ez a téma főiskolai tanulmányaink és gyakorlati képzésünk során egyaránt felkeltette érdeklődésünket, saját kutatások során kívántunk meggyőződni hipotéziseink helyességéről, amely szerint a korai idegennyelv-tanulás pozitívan hat a gyermek fejlődésére.. Kutatatásaink során megfigyeljük, hogy a különböző nemzetiségű gyermekek hogyan válnak érzékennyé egy második nyelv iránt és miként fogadnak be egy második vagy egy idegen nyelvet. Bemutatjuk, hogy itt Magyarországon hogyan valósul meg egy kétnyelvű óvodában a gyermekek ismerkedése az idegennyelvvel és hogyan működik a nyelvelsajátítás folyamata. Ismertetjük és elemezzük a vizsgált óvodában alkalmazott módszereket, a nyelvelsajátítás megismert folyamatát és eredményeit.
Dolgozatunk hat részből tevődik össze: bevezetés, válogatás a kétnyelvűséggel foglalkozó szakirodalomból, egy kétnyelvű óvoda és a kétnyelvűségre nevelés tapasztalatai, a korai nyelvtanulás előnyei és hátrányai, befejezés, melléklet, irodalomjegyzék.
A szakirodalmi részben meghatároztuk a kétnyelvűség és a korai idegennyelvi-nevelés definícióját és a közöttük lévő összefüggéseket, miszerint a kétnyelvűség és a korai idegennyelv-elsajátítás igen szoros kapcsolatban áll egymással. Ahhoz, hogy valaki kétnyelvűvé válhasson, az anyanyelvén (első nyelvén) kívül a második nyelvet kisgyermekként, esetleg csecsemőként kell elsajátítania, azaz megjelenik a korai idegennyelv-elsajátítás. Ezért nem választható teljesen szét a korai idegennyelv-elsajátítás és a kétnyelvűség. A dolgozatunk fő részét a szakirodalom elemzése és a magyar-német kétnyelvű óvodában folytatott megfigyeléseink és kutatásaink töltik ki. Kutatásaink során kielemeztük az óvoda ütemtervét, interjút készítettünk óvónőivel, megkérdeztük a szülök véleményét, valamint betekintést nyertünk az óvoda napirendjébe, foglalkozásaiba.
Hipotézisünket a korai idegennyelv-tanulás gyermeki fejlődésére gyakorolt pozitív hatásáról vizsgálataink alátámasztják. Ennek ellenére, sajnos Magyarországon mégsem működik megfelelő számú kétnyelvű óvoda.




